- Vi har brug for nogen, der kan hjælpe og støtte os i det her, og vi ved ikke, hvor vi skal henvende os, siger René Vinding Christensen. Som talsmand for gruppen af tidligere elever på Gravenshoved Kostskole har han modtaget mange, voldsomme reaktioner, siden sagen begyndte at rulle i sidste uge. Nogen af dem, der har henvendt sig til ham, har overvejet at opsøge og konfrontere de lærere, der arbejdede på Gravenshoved Kostskole, da de gik der, fortæller René Vinding Christensen, og det bekymrer ham. Søger hjælp hos kommunen Mandag skulle gruppekoordinator, Mie Hertzberg, have været til møde hos Aalborg Kommune i håb om, at de kunne hjælpe med at tage sig af gruppens medlemmer, men det møde blev aflyst. - Vi kan ikke være terapeuter og psykologer for op imod 150 mennesker i yderste instans, men vi ved ikke, hvor vi skal henvende os for at finde nogen, der kan hjælpe os med at tage hånd om det her, siger René Vinding Christensen. René Vinding Christensen fortæller, at Mie Hertzberg har arbejdet på højtryk henover weekenden, hvor hun har forsøgt at hjælpe og lytte til så mange som muligt. Han fortæller, at der er mange, der sidder med en følelse af, at de har fået rykket gulvtæppet væk under sig. Ligner PTSD Ifølge René Vinding Christensen er der mange, der skriver, at de har det så dårligt, at de har brug for at snakke med nogen, fordi de ikke kan være i sig selv. - Det er som om, det hele er ved at eksplodere i hovedet og hjertet på dem, og som vi umiddelbart ser det, så er det en voldsom reaktion, som ligner præcis det, vi ser med PTSD, siger han. Selvom der er mange, der tilkendegiver, at de synes, det er rart, at der bliver talt om, hvad de oplevede på kostskolen dengang, så er der også mange, som ikke havde tænkt sig at stå frem. - De er bekymrede for, hvad alle andre tænker om dem nu, og det er der mange, der reagerer voldsomt på. De kan ikke sove om natten, og de ligger og ryster og er angste og har svedeture, siger René Vinding Christensen.

Referat:
Historierne om vold, overgreb og svigt, har fyldt meget i mediebilledet, og det har bragt voldsomme følelser frem hos de elever, der gennemlevede det. Gruppens talsmand frygter for, hvad der kan ske, hvis de ikke får hjælp nu.